Pia Kjærsgaard (DF), 2023-03-23:
Tak for det.
Ja, jeg må altså indrømme, at når jeg sidder her og lytter til debatten, kommer jeg til at tænke på en gammel John Mogensen-sang: »Danmarks jord for de danske/for vi har pløjet den selv.«
Det synes jeg er fuldstændig rigtigt, men det er desværre ikke det, der gælder i Danmark i dag. »
Regeringen vil føre en stram, ansvarlig og konsekvent udlændingepolitik, hvor der er styr på antallet af flygtninge og indvandrere, som kommer til Danmark.«
Sådan står der i det her lovforslags indledning.
Det paradoksale er så bare, at regeringen på ingen måde fører en stram, ansvarlig og konsekvent udlændingepolitik i forhold til dem, der allerede er her og burde sendes ud af landet.
I stedet for foreslår man at købe aflad hos befolkningen ved at kompensere dem for de massive ulemper, uønskede udlændinge udgør for den danske befolkning, ved at betale nogle penge, mens regeringen gemmer sig bag internationale forpligtelser – altså forpligtelser, som skal sikre den udenlandske morder, landsforræder, som har tilsluttet sig f.eks. Islamisk Stat, eller voldtægtsforbryderen rettigheden til at leve i fred her i landet, efter at vedkommende har ødelagt livet for andre.
I min optik burde man have frasagt sig den rettighed, i det øjeblik man begik sin forbrydelse.
I lovforslaget står der ligeledes, at der er nogle mennesker i lokalområdet, som i deres hverdag kan opleve at blive påvirket af udrejsecenteret og beboernes færden omkring udrejsecenteret, som i visse tilfælde kan opfattes som utryghedsskabende.
Ja, mon ikke!
Er regeringen slet ikke klar over, at de folk, der bor i nærheden af det her sted, ikke kan opleve at blive påvirket af udrejsecenteret, eller at beboerne ikke kan opleve de her menneskers adfærd som problematisk, men at de, altså beboerne omkring Kærshovedgård, rent faktisk oplever at blive påvirket af udrejsecenterets beliggenhed, og at beboernes adfærd rent faktisk er utryghedsskabende?
Tillykke!
Er man utryg der, hvor man bor, så foreslår regeringen at udbetale en økonomisk kompensation – til hvad?
En rottweiler, en bodyguard, et videoovervågningskamera?
Hvordan skulle de her penge give nogen som helst form for tryghed?
Er det en måde, regeringen vil drive politik på, at man køber aflad hos befolkningen for den utryghed, der er i det område, de bor i, når de er utrygge?
Lander der så snart et nyt forslag, som vi skal behandle her i Folketingssalen, om, at folk, som bor i boligområder, som er plaget af bandernes hærgen, vil modtage en check som kompensation for den utryghed, en bandekonflikt eksempelvis afstedkommer, frem for at slå ned på bandernes hærgen?
Det eneste, der kan give bare en anelse mening med det her forslag, er, at de folk, der ønsker at fraflytte boligen, kan sælge den til staten, og med det signalerer regeringen jo samtidig, at de anerkender de virkelige forhold, folk, der bor omkring Kærshovedgård, dagligt lever med.
Man opretter forskellige zoner, hvor dem i zone 2 og 3 kun kan få en økonomisk kompensation.
Det her forslag er jo virkeligheden dybest set
vanvittigt, og jeg beklager, at man skal sige fra Dansk Folkepartis side: Ja, vi stemmer for, for der er ikke andet at gøre, men vi gør det selvfølgelig med nogle forbehold og stiller også nogle ændringsforslag, inden vi kommer til sidstebehandlingen.
Vi så selvfølgelig gerne, at det ikke blev gennemført, men at regeringen i stedet for sikrede, at de mennesker, der nu bor på Kærshovedgård, enten bliver opbevaret bag lås og slå, indtil de kan hjemsendes – nu, hvor regeringen gemmer sig bag internationale konventioner – eller, og jeg vil godt gentage vores forslag, at de bliver sendt til Grønnedal i Grønland, hvor de ikke kan genere nogen som helst.
Men det er ikke det, regeringen vil.
I stedet for vil man lade være og kompensere befolkning økonomisk.
Jeg kan ikke lade være med at sige, at det er en form for hold kæft-bolsje, og det synes jeg er meget, meget usympatisk.
Det er ikke noget, vi bryder os om, men må acceptere regeringens flertal, og trods alt er det et lille, ja, meget lille, plaster på de massive udfordringer, Kærshovedgård udgør.
En kompensation gør i hvert fald en smule forskel for den enkelte, når man nu skal affinde sig med situationen.
Vi kommer til at stille ændringsforslag, som indeholder, at de mennesker på Kærshovedgård i stedet skal placeres bag lås og slå, indtil de rejser hjem, og er der ikke flertal for vores ændringsforslag, stemmer vi for dette i sin grundsubstans hovedrystende forslag, for det er trods alt en lille håndsrækning til en befolkning, som uforvarende er blevet nabo til kriminelle og uønskede folk, Danmark slet ikke ønsker skal være her i landet.
Og så vil jeg bare slutte af med at sige, at i øjeblikket deler man rigtig meget undskyldninger ud fra den danske regerings side.